Gesin sterf in Lenasia-botsingDie motor se wrak. Foto: The Legend, @MedixGauteng / Twitter ŉ Man, vrou en ŉ seun is Maandagoggend in ŉ botsing in Lenasia, Gauteng, dood. Robert Mulaudzi, woordvoerder van die Johannesburgse nooddienste, het gesê die gesin se motor het teen ŉ vragmotor op die Golden Highway naby Wimbledonweg gebots. “Die man, vrou en ŉ vyf- of sesjarige seun is op die toneel dood verklaar. Dit wil voorkom of hulle ŉ gesin is,” het hy gesê. Hul liggame moes deur die brandweer uit die motor se wrak gesny word. Die vragmotorbestuurder moes vir skok en geringe beserings behandel word. “Hy is na die Chris Hani Baragwanath-hospitaal geneem vir verdere behandeling,” het Mulaudzi bygevoeg. Die metropolisie ondersoek die oorsaak van die ongeluk.